Gyselaarsdrama in BFN duur voortBeamptes het Woensdag bevestig dat ‘n gyselaarsdrama homself afspeel by die Mangaung-korrektiewe sentrum buite Bloemfontein. “Die bestuur van die gevangenis hanteer tans die voorval,” het Andy Baker, hoof van G4S Africa, gesê. G4S Africa is die veiligheidsmaatskappy wat die gevangenis bestuur onder kontrak van die departement van korrektiewe dienste. Hy het nie enige verdere besonderhede gegee nie. Hy sê gebeurlikheidsplanne is ingestel om gyselaarsituasies te hanteer. ‘n Plaaslike radiostasie het vroeër berig dat vier gevangenes glo ‘n vroulike bewaarder Woensdagoggend om 09:00 as gyselaar geneem het. Sy word glo met ‘n skerp voorwerp in ‘n sel aangehou. Billy Jones, woordvoerder van die polisie, sê onderhandelinge duur voort.